**Copilul de-altădată**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când îmi visez iar tinerețea,

se-ntoarce-n amintiri tiptil,

mă-ntreb ce fac cu bătrânețea,

caci eu rămas-am tot copil.

Am aflat și ce-i tristețea,

din mâna asprului destin

și-am simțit ce-i frumusețea,

iubirea dulce fără chin.

Trecut-a timp, trecut-au vise,

părea și cerul mai senin,

oglinda-i azi cu tâmple ninse,

iar sufletul de doruri plin.

Eu n-am reproșuri nici la vreme,

căci am trecut și eu cu ea,

zadarnic caut azi blesteme,

privind cum fură viața mea.

Prin timp ajuns-am la răscruce,

rămas cu-o soartă neschimbată,

pe-obraz o lacrimă-mi aduce,

căci nu-i copilul de-altădată…

Mai spune-mi soartă o poveste,

s-o cred chiar dacă-ar fi prostie,

mai spune-mi una ce-amintește,

de dulcea mea copilărie…